มือถือรับกสทช. ‘CS’เขย่งเป้าหุ้นเอไอเอสดีแทค
หุ้นมือถือวิ่งเล่น กสทช.เกิด เครดิตสวิสเพิ่มเป้าราคาหุ้น ADVANCDTAC หลังคาดกำไรอนาคตโตจาก 3จี
6 ก.ย. 2554

หุ้นมือถือวิ่งเล่น กสทช.เกิด เครดิตสวิสเพิ่มเป้าราคาหุ้น ADVANCDTAC หลังคาดกำไรอนาคตโตจาก 3จี
ทั้งนี้ ที่ประชุมวุฒิสภาเลือกคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ครบแล้วทั้ง 11 คน ส่วนใหญ่ไม่พลิกโผ และคาดว่าจะเปิดประมูล 3จี บนคลื่นความถี่ใหม่ 2.1 กิกะเฮิรตซ์ในเร็วๆ นี้ ส่งผลให้มีแรงซื้อหุ้นธุรกิจมือถือ 
มาร์เก็ตติง กล่าวว่า นักวิเคราะห์บริษัทหลักทรัพย์ (บล.) หลายแห่งแนะนำให้ซื้อหุ้นมือถือ หลังคาดว่าคณะกรรมการ กสทช.เกิดขึ้นสำเร็จ ส่งผลให้บริษัท แอดวานซ์ อินโฟร์ เซอร์วิส (ADVANC) ราคาขยับขึ้น 1 บาท ปิดที่ 115 บาท 
ด้าน บล.เครดิตสวิส (CS) ได้ออกบทวิเคราะห์ปรับเพิ่มราคาเป้าหมายหุ้น ADVANC เป็น 145 บาท จากเดิมให้ 134 บาท หลังปรับเพิ่มประมาณการกำไรสุทธิอีก 1.5% ใน 12 เดือนข้างหน้า เมื่อได้รับใบอนุญาต 3จี ภายใต้สมมติฐานค่าสัมปทานใหม่
นอกจากนี้ ได้ปรับเพิ่มคาดการณ์กำไรสุทธิใน 12 เดือนข้างหน้าอีก 3.9% ของบริษัท โทเทิ่ล แอ็คเซ็ส คอมมูนิเคชั่น (DTAC) และปรับเพิ่มราคาเป้าหมายจาก 68 บาท เป็น 76 บาท และบริษัทจะจ่ายเงินปันผลพิเศษ ขณะที่ราคาเป้าหมายหุ้นบริษัท ทรู คอร์ปอเรชั่น (TRUE) ไม่เปลี่ยนแปลงที่ 2.85 บาท 
“ให้น้ำหนักการลงทุนหุ้น ADVANC และ DTAC สูงกว่าตลาดและให้หุ้น TRUE น้อยกว่าตลาด” บล.เครดิตสวิส ระบุ